ንግድ ባንክ የደመወዝ ማሻሻያ ጥናት ለቦርድ ሊያቀርብ ነው
በርካታ ባለሙያዎች እየለቀቁ ነውከደመወዝ ጋር በተያያዘ ከሠራተኞቹ ከፍተኛ ቅሬታ የሚቀርብበት የኢትዮጵያ ንግድ ባንክ፣ አዲስ የደመወዝ ዕርከንና ጥቅማ ጥቅም ጥናት ለቦርድ ሊያቀርብ ነው፡፡ የኢትዮጵያ ንግድ ባንክ ሠራተኞች የደመወዝ ዕርከን ማሻሻያ ሲጠይቁ ዓመታት ተቆጥረዋል፡፡ በቀድሞ የባንኩ ፕሬዚዳንት አቶ በቃሉ ዘለቀ ይመራ የነበረው ማኔጅመንት አዲስ መዋቅር እየተጠና እንደሆነ በመግለጽ መዋቅሩ በቦርድ ፀድቆ ተግባራዊ ሲሆን፣ አብሮ የሠራተኞች የደመወዝ ጥያቄ ምላሽ እንደሚያገኝ በማስረዳት ሠራተኞች በጉጉት ሲጠባበቁ ቆይተዋል፡፡ መዋቅሩ ተግባራዊ ሳይደረግ አቶ በቃሉም ባንኩን ለቀው መሄዳቸው ይታወሳል፡፡ አዲሱ ፕሬዚዳንት አቶ ባጫ ጊና ከመጡ በኋላ መዋቅሩ ያለ ደመወዝ ጭማሪ ሚያዝያ 2011 ዓ.ም. ተግባራዊ ተደርጓል፡፡ የመዋቅሩን ተግባራዊ መደረግ በጉጉት ሲጠባበቁ የነበሩ ከ37,000 በላይ ሠራተኞች ያለ ደመወዝ ዕርከን ማሻሻያ መዋቅሩ መተግበሩ ከፍተኛ ቅሬታ እንዳሳደረባቸው በተለያየ መንገድ ሲገልጹ ቆይተዋል፡፡ ሪፖርተር ያነጋገራቸው የባንኩ ሠራተኞች በርካታ ባለሙያዎችና የሥራ ኃላፊዎች፣ በፈቃዳቸው ሥራቸውን በመልቀቅ ላይ እንደሆኑ ተናግረዋል፡፡ በቅርቡ 12 ያህል ዳይሬክተሮች ሥራቸውን በገዛ ፈቃዳቸው እንደለቀቁ ሠራተኞቹ አስረድተዋል፡፡ የሠራተኛውን ቅሬታ አስመልክቶ ሪፖርተር ላቀረበላቸው ጥያቄ ምላሽ የሰጡት አቶ ባጫ፣ ሠራተኞች የደመወዝ ማሻሻያ ጥያቄዎች ሲያነሱ እንደቆረ አልሸሸጉም፡፡ ‹‹የመዋቅር ማሻሻያ አድርገን ትግበራ የጀመርነው ሚያዝያ አካባቢ ነው፡፡ ከዛ አንፃር የደመወዝ ማሻሻያ ጥያቄዎች ሲነሱ ነበር፡፡ ነገር ግን በጊዜው ያንን ማድረግ አልተቻለም፡፡ ቀደም ሲል በአገር ደረጃ አቅጣጫ የተሰጠበት ጉዳይ ስለሆነ ብዙ እዚህ ላይ አስተያየት የምንሰጥበት ሁኔታ አይኖርም፤›› ብለዋል፡፡ አቶ ባጫ በባንኩ የደመወዝና የጥቅማ ጥቅም ጥናት ተጠንቶ እንደተጠናቀቀ ገልጸዋል፡፡ ‹‹አሁን ባለው ሁኔታ የደመወዝና የጥቅማ ጥቅም ጥናቶች ተጠንተው አልቀው፣ ለቦርድ ቀርበው ውሳኔ እንዲያገኙ ዝግጅት በማድረግ ላይ ነን፡፡ ይህን ጥያቄ  እንመልሳለን፤›› ብለዋል፡፡ አብዛኛው የለቀቁት የባንኩ ሠራተኞች የተሻለ ክፍያ ፍለጋ እንደሆነ ማኔጅመንቱ እንደሚረዳ ገልጸው ያሉትን ሠራተኞች የሚያቆይ፣ ከተቻለም የለቀቁትንም መመለስ የሚያስችል የደመወዝ ዕርከን ማሻሻያ ተግባራዊ ለማድረግ ጥረት እየተደረገ እንደሆነ ጠቁመዋል፡፡ እ.ኤ.አ. በ2025 ዓለም አቀፍ ደረጃውን የጠበቀ ባንክ የመሆን ራዕይ ሰንቆ የሚንቀሳቀሰው ግዙፉ ባንክ፣ 37,894 ሠራተኞችና 1,444 ቅርንጫፎች አሉት፡፡ ባንኩ በተጠናቀቀው በጀት ዓመት 17.9 ቢሊዮን ብር ማትረፉን አስታውቋል፡፡ በበጀት ዓመቱ 89.4 ቢሊዮን ብር ተጨማሪ ተቀማጭ ገንዘብ ገቢ ማድረጉን፣ የባንኩ ዋና የትኩረት አቅጣጫ ከሆነው የግሉ ዘርፍ 67.9 ቢሊዮን ብር እንዳሰባሰበ በሪፖርቱ ጠቅሷል፡፡ የባንኩ አጠቃላይ የተቀማጭ ገንዘብ ክምችት 541.2 ቢሊዮን ብር እንደደረሰ ተጠቁሟል፡፡ በውጭ ምንዛሪ ግኝት ረገድ ከወጪ ንግድ 268.7 ሚሊዮን ዶላር፣ ከውጭ ሐዋላ 3.9 ቢሊዮን ዶላር፣  ከብሔራዊ ባንክ የተላለፈ 2.1 ቢሊዮን ዶላር፣ በአጠቃላይ 6.3 ቢሊዮን ዶላር እንዳስገባ ተገልጿል፡፡ ባንኩ በበጀት ዓመቱ 129 ቢሊዮን ብር ብድር መስጠቱንና 68.8 ቢሊዮን ብር ብድር መሰብሰቡን በሪፖርቱ አመልክቷል፡፡ የተበላሹ ብድሮች መጠን ከስድስት ቢሊዮን ብር ወደ 3.5 ቢሊዮን ብር መቀነስ እንደተቻለ ገልጿል፡፡ በተመዘገበው አፈጻጸም የተደሰተው የባንኩ ማኔጅመንት 1,800 ከሚሆኑ የቅርንጫፍ ሥራ አስኪያጆችና ኃላፊዎች ጋር፣ በአፍሪካ ኅብረት ኔልሰን ማንዴላ የስብሰባ አዳራሽ የአንድ ቀን ተኩል ግምገማ አካሂዷል፡፡ የባንኩ አፈጻጸም ሪፖርት ይፋ ከተደረገ በኋላ የድርጅቱ ሠራተኞች በየዓመቱ የሚሰጣቸውን የቦነስ ክፍያ በጉጉት በመጠባበቅ ላይ እንደሆኑ ለማወቅ ተችሏል፡፡ 